Nordjyllands Kunstmuseum er netop blevet kåret til at være en 4-stjernet attraktion af organisationen DTA - Danske Turist Attraktioner.

Stjernerne er givet af DTA, som er en kvalitetsmærke-ordning, som skal gøre det nemt og overskueligt for turister at få klar besked om de oplevelser, services og fysiske faciliteter, der findes på den enkelte attraktion. Folkene fra Dansk Standard, var hele museet igennem fra kælder til kvist. Og udover udstillingerne og den internationalt kendte bygning, fik også butikken, caféen og biblioteket rosende ord med på vejen. "Vi skal både levere oplevelser og forskning på højt niveau, så museet befinder sig på en skala med Fårup Sommerland og Aalborg Universitet som de to yderpunkter. Med de 4 stjerner har vi vist, at vi mestrer hele bredden - på trods af, at vi ikke har de samme ressourcer som fx AROS og Louisiana, som også er bedømt til 4 stjerner", udtaler museets formand, Lars Bang Jensen, i en pressemeddelelse. Kun tre andre nordjyske attraktioner har opnået fire stjerner, nemlig Nordsømuseet, Skagens Museum og Aalborg Zoo.